רומן גופמן

**רומן גופמן** (נולד בשנת 1976) הוא קצין בצה"ל בדרגת אלוף, המשרת בתפקיד המזכיר הצבאי של ראש הממשלה. מיועד לתפקיד ראש המוסד. קודם לכן שירת כמפקד מל"י, מפקד אוגדת הבשן, מפקד חטיבה 7 ומפקד חטיבת עציון.

## ראשית חייו
גופמן נולד בשנת 1976 בעיר מאזיר בבלארוס הסובייטית, אז חלק מברית המועצות. הוא עלה לישראל עם משפחתו כשהיה בן 14, והתגורר באשדוד. בנעוריו למד בבית הספר קציני-ים אורט אשדוד. מכיוון שסבל מניכור ומאלימות מצד נערים באשדוד בשל היותו עולה חדש, החל באימוני אגרוף ובשיאו דורג במקום השני בישראל.

## קריירה צבאית
בשנת 1995 התגייס לחיל השריון, ושובץ בגדוד 53 בחטיבה 188. עבר הכשרה כלוחם, קורס מפקדי טנקים וקורס קצינים. בסיום הקורס עבר לגדוד 71, מונה למפקד מחלקת טנקים, ולקח חלק במערכה ברצועת הביטחון. בהמשך מונה למפקד פלוגה בגדוד 71, תפקיד במסגרתו השתתף בלחימה ברצועת עזה וביהודה ושומרון, במהלך האינתיפאדה השנייה ובמבצע חומת מגן. לאחר מכן מונה לסגן מפקד גדוד 71, ובהמשך שירת כסגן מפקד גדוד הכשרות בחטיבה 460.

ב־2010 הועלה לדרגת סא"ל ומונה לראש ענף שריון במרכז לאימונים באש במל"י, תפקיד בו שירת עד שנת 2011, אז מונה למפקד גדוד 75 בחטיבה 7. בשנים 2013—2015 שירת כקצין אג"ם של עוצבת געש.

### תפקידים בדרגת אלוף-משנה
ב-30 באוגוסט 2015 הועלה לדרגת אל"ם ומונה למפקד חטיבת עציון, תפקיד בו שרת עד 6 ביולי 2017. בתקופת שירותו כמח"ט עציון התרחש גל פיגועים רחב, בו נרצחו ונפצעו ישראלים רבים, וגופמן פיקד על המאמצים לבלום את גל הטרור. בתקופת שירותו כמח"ט עציון הפעיל גופמן מקורות פלסטינים ללא אישור. הפעילות הופסקה לאחר שנודעה למפקדיו. ב-2 באוגוסט 2017 מונה למפקד חטיבה 7. בכנס לפיקוד הבכיר של צה"ל בנוכחות הרמטכ"ל גדי איזנקוט שנערך ב-2018 בדרום, טען שנדרש לעשות שימוש תכוף יותר בכוחות היבשה. לאחר סיום תפקידו כמח"ט באוגוסט 2019, היה חניך במכללה לביטחון לאומי.

### תפקידים בדרגת תת-אלוף
ב-1 ביולי 2020 הועלה לדרגת תא"ל ומונה למפקד אוגדת הבשן. במהלך תפקידו כמפקד האוגדה הוביל מבצעים חשאיים ופשיטות קרקעיות נגד המאמץ האיראני להתבסס ברמת הגולן הסורית. הוא יזם מבצע השפעה במסגרתו שני אנשי מודיעין מיחידתו מסרו, באישורו, ידיעות סודיות לנער ישראלי, אורי אלמקייס, לשם פרסומן באינטרנט. בדיעבד התברר כי מבצע זה בוצע ללא אישור אמ"ן וללא תאום עם גורמים אחרים. כתוצאה מכך, במאי 2022 נעצר אלמקייס, ואחרי בירור שבו הכחיש גופמן קשר אליו, הוא נחקר בעינויים, הושם במעצר בית מחמיר והוגש נגדו כתב אישום חמור. במרץ 2025 ביקשה הסנגוריה הצבאית לפתוח נגדו בחקירה פלילית בשל חלקו בפרשה זו. העיתונאי מיכאל האוזר טוב טען כי גופמן שיקר בתחקיר פנימי שנערך בצה"ל סביב הפעלתו של אלמקייס כאשר טען שאין לו כל קשר אליו והוא מעולם לא הפעיל אותו. גופמן סיים את תפקידו כמפקד אוגדת הבשן ב-19 בספטמבר 2022.

ב-27 באוקטובר 2022 מונה למפקד המרכז הלאומי לאימונים ביבשה.

ב-7 באוקטובר 2023, בבוקר טבח שבעה באוקטובר, נסע גופמן מביתו באשדוד לשדרות לנוכח דיווחים על חדירת מחבלים. הוא אסף איתו מספר מתנדבי משטרת ישראל וחתר למגע עם המחבלים. בצומת שער הנגב הוא נתקל במחבלים, פגע בשניים, ונפצע קשה בברכו בחילופי האש שהתפתחו. בעקבות פציעתו מונה תא"ל יעקב הלר, שיועד להחליפו עוד קודם, למפקד מל"י. לאחר שהשתקם מפציעתו, שירת גופמן בתפקיד רמ"ט מתאם פעולות הממשלה בשטחים במשך מספר חודשים.

במרץ 2024 אושר מינויו לראש חטיבת שילו"ח באגף התכנון אך ב-8 באפריל 2024 פורסם כי ימונה למזכיר הצבאי של ראש הממשלה. באותו חודש הפיץ גופמן מסמך לצמרת המדינית והצבאית, שבו כתב כי ישראל צריכה להחיל ממשל צבאי ברצועת עזה. דובר צה"ל הודיע כי המסמך נכתב על דעתו של גופמן ואינו מייצג את עמדת צה"ל הרשמית.
ממוזער|גופמן בטקס קבלת דרגות אלוף שהוענקו לו בכניסתו לתפקיד המזכיר הצבאי לראש הממשלה, מאי 2024

### תפקיד בדרגת אלוף

ב-16 במאי 2024 הועלה לדרגת אלוף ומונה למזכיר הצבאי של ראש הממשלה בנימין נתניהו. בכמה כלי תקשורת פורסם כי שרה נתניהו השתתפה בראיון הקבלה שלו, אך הדבר הוכחש על ידי לשכת ראש הממשלה. בתפקידו זה היה מעורב ביחסים עם רוסיה בנוגע לנפילת משטר אסד, ובכתיבת חוות דעת ביטחונית לפיה נתניהו לא יוכל להעיד באופן רציף במשפטו, שראש השב"כ רונן בר סירב לחתום עליה. גופמן מילא תפקיד מרכזי ביוזמה ישראלית לחלוקת סיוע הומניטארי לרצועת עזה, במסגרתה נבחרו החברה האמריקנית SRS (Safe Reach Solutions) והקרן ההומניטרית לעזה (GHF) לבצע את החלוקה, בהליך חשאי שהיה ממודר מצה"ל ומשרד הביטחון.

### משנתו
במאמרו "תיאטרון המצביאות", גורס גופמן כי על המפקד לפעול גם בחוסר סמכות ולחרוג מסמכותו הפורמלית על-מנת להגשים את רצון קובעי המדיניות אף כשלא הגדירו זאת במפורש. לטענתו, מצא עיגון לתפיסה זו אצל הפילוסוף הסלובני סלבוי ז'יז'ק. גופמן מגדיר מודל של 'מרחב שיח', במסגרתו על המצביא לאתר "נקודת עיגון" חיצונית לו ולמערכת ולפעול על-פיה. 
### מועמדות לתפקיד ראש המוסד

ב-4 בדצמבר 2025 הודיע ראש הממשלה בנימין נתניהו על כוונתו למנות את גופמן לראש המוסד, עם פרישת דדי ברנע ביוני 2026.

## חיים אישיים
גופמן הוא בעל תואר ראשון במדע המדינה מהמכללה האקדמית אשקלון, ותואר שני במדע המדינה וביטחון לאומי מאוניברסיטת חיפה. בזמן שיצא לתקופת לימודים מטעם הצבא, למד במכינת בני דוד בעלי, במקביל ללימודיו האקדמיים.

גופמן מתגורר באשדוד. הוא נשוי ואב לשלוש בנות.

## לקריאה נוספת
* אלישיב שמשי, "**ארדוף אויביי ואשיגם**", הוצאת מודן והוצאת משרד הביטחון, 2019

## קישורים חיצוניים

* 
* 
* 
* 
* 
* 
;מפרי עטו:
* 
* 
* 
* 
* 
* 
* 

## הערות שוליים

קטגוריה:מפקדי גדוד 75
קטגוריה:מפקדי חטיבת עציון
קטגוריה:מפקדי חטיבה 7
קטגוריה:מפקדי אוגדת הבשן
קטגוריה:מפקדי המרכז הלאומי לאימונים ביבשה
קטגוריה:אלופי צה"ל
קטגוריה:בוגרי המכללה לביטחון לאומי
קטגוריה:בוגרי מכינה קדם-צבאית בני דוד
קטגוריה:בוגרי אוניברסיטת חיפה
קטגוריה:ישראלים ילידי בלארוס
קטגוריה:עולים בשנות ה-1990
קטגוריה:אשדוד: אישים
קטגוריה:חיילי צה"ל במלחמת חרבות ברזל
קטגוריה:מזכירים צבאיים של ראש הממשלה
קטגוריה:חברי המטה הכללי של צה"ל
קטגוריה:חברי המטה הכללי של צה"ל במלחמת חרבות ברזל
קטגוריה:בוגרי בית הספר לקציני-ים אורט אשדוד
קטגוריה:ניצולי טבח שבעה באוקטובר
קטגוריה:פרשת הדלפת המסמכים המסווגים לעיתון בילד
קטגוריה:ישראלים שנולדו ב-1976